По стъпките на историята – ученици посетиха крепостта Маркели
На 9 октомври ученици от ОУ „Петко Рачев Славейков“ – гр. Карнобат се включиха в националната инициатива „България на върха“, организирана от Българския туристически съюз, туристически дружества и регионалните управления на образованието.
В рамките на инициативата учениците посетиха средновековната крепост Маркели край Карнобат – място, съхранило спомена за важни събития от българската история.
По време на посещението екскурзовод запозна децата с историята на крепостта, нейното стратегическо значение и ролята ѝ през Средновековието. Увлекателната беседа и възможността да разгледат историческите останки превърнаха разходката в интересен урок на открито.
Посещението беше не само възможност за обогатяване на знанията, но и повод учениците да преоткрият част от богатото историческо наследство на родния край.
Защото историята се помни най-добре, когато имаш възможност да се докоснеш до нея.

